Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В.А. поднесена против Решението на Општина Прилеп, по предметот Барање за пристап до информации од јавен карактер, на 26.10.2022 година, го донесе следното

**Р Е Ш Е Н И Е**

1. Жалбата изјавена од В. А., поднесена против Решението на Општина Прилеп, заведена во Агенцијата под бр.08-264 на 13.10.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

1. На 04.10.2022 година, В. А. поднел Барање за пристап до информации од јавен карактер до Општина Прилеп, со кое побарал да му биде доставена фотокопија од следната информација:
2. „1. Актот/договорот врз основа на кој се извршила исплата од 29.500 денари на лицето Зоран Пачешкоски на 29-ти Декември 2021 година.“
3. Постапувајќи по ова Барање, Имателот на информации со допис бр.34-156/5 од 12.10.2022 година на Барателот му доставил Решение бр.34-156/4 од 07.10.2022 година, со кое се уважува неговото Барање. Во Решението е наведено дека, во прилог на истото, до Барателот се доставуваат „Скенираните барани документи на вашиот е-маил“.

Незадоволен од горе наведеното Решение, Барателот на информации на 13.10.2022 година поднесе Жалба до Агенцијата, заведено во Агенцијата под бр.08-264. Во Жалбата се наведува дека: „Во одговорот добив решение со кое се уважува моето барање, но како одговор на моето барање не ја добив информацијата која ја барав, затоа што службеното лице за постапување со информации од јавен карактер се обратило за бараната информација само до секторот за финансии на општината...Тоа не значи дека имателот на информации не ја поседува информацијата...Јас како барател се обратив до Општината Прилеп како имател на информации од јавен карактер, а не до секторот за информации од јавен карактер...“.

Со електронски допис бр. 08-264 од 13.10.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации по електронски пат достави Одговор на жалба од 19.10.2022 година, заверен во Агенцијата под бр 08-264 на 20.10.2022 година, во кој се наведува дека: „...По изминатиот рок за одговор на горенаведените Барања до Службеното лице задолжено за посредување при остварувањето на правото за слободен пристап до информации од јавен карактер беше доставен од страна на Секторот за финансии следниот документ: Ве информираме дека бараниот акт наведен во барањето не произлегува од Сектор за финансии. Во прилог на ова Известување, Ви ја доставувам целокупната документација за конкретниот предмет за понатамошно одлучување од страна на Агенцијата за слободен пристап до информации.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

При донесување на наведеното Решение, Агенцијата за заштита на правото на слободен пристап до информациите од јавен карактер ги разгледа Жалбата и другите расположливи списи во врска со предметот и утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Во конкретниот случај, Имателот на информации прифакајќи го Барањето и постапувајќи согласно Законот за слободен пристап до информации од јавен карактер, донел решение согласно член 24 став 1 од Законот за слободен пристап до информации од јавен карактер, каде се наведува дека: „ако имателот на информацијата позитивно одговори на барањето, веднаш му овозможува на барателот запознавање со содржината на бараната информација и тоа со увид, препис, фотокопија или електронски запис“, но со истото на Барателот не му овозможил пристап до бараната информација.

Имено, Имателот на информации постапил контрадикторно по Барањето за пристап до информации од јавен карактер, од причина што прво донел Решение бр.34-156/4 од 07.10.2022 година за уважување на барањето од В. А. кому, иако навел во Решението, во прилог на истото не му ја доставил бараната информација, туку во прилог му доставил Одговор од 06.10.2022 година со кој го информира дека „...бараниот акт наведен во барањето не произлегува од Секторот за финансии“.

Согласно член 3 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

Што се однесува до наводите во оспорениот Одговор од 06.10.2022 година, Агенцијата укажува дека Имателот на информации неосновано му одговорил на Барателот дека „...бараниот акт наведен во барањето не произлегува од Секторот за финансии“, односно дека не располага со бараната информација. Секторот за финансии спаѓа во организациската единица на Општина Прилеп и, следствено, Имател на информации е Општина Прилеп како целина, а не поединечно сектори во состав на Општината.

Согласно член 3 алинеја 1 од Законот за слободен пристап до информации од јавен карактер „иматели на информации“ се органите на државната власт и други органи и организации, утврдени со закон, органите на општините, градот Скопје и општините во градот Скопје, установите и јавните претпријатија, правни и физички лица што вршат јавни овластувања, утврдени со закон и дејности од јавен интерес и политичките партии во делот на приходите и расходите.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**